khistorydata/jeongjo-sjw-relations huggingface dataset:
정조 20년
尹光普以義禁府言啓曰前刑曹判書李在學推考事傳旨啓下矣李在學今方待命拿囚而卿宰禁推該府草記待批下捧供載在大典通編李在學係是卿宰敢啓傳曰知道
정조 20년
禁府啓目工曹佐郞具興遠原情云云傳旨內辭緣泛稱遲晩刑推得情何如判付啓渠何足責付過放送爲良如敎又照目刑曹判書李在學參議申大䄵等矣李在學段頃日引儀決杖命下之後固當卽爲奉行而不一經稟反恐失職循例草記見阻喉院乃至於冒昧陳疏昏迷謬妄自犯罔赦之罪是白遣御醫事體與他自別不可自本曹科罪而日前草記時矇未覺得遽請照律身爲法官其所擧行首尾矛盾一則煩請移送一則混請照勘由前由後莫非矣身之罪傳旨內辭緣惶恐遲晩申大䄵段頃於引儀決杖命下之日但知朝官金吾之例不念聯疏瀆䙝之懼此已矣身罔赦之罪是白遣御醫事體之自別矇未覺得循例請勘大是妄錯之失伊日矣身雖未同席亦不能往復首堂終自歸於顚錯之科其爲溺職之罪實無所逃傳旨內辭緣惶恐遲晩各杖八十收贖奪告身三等私罪奉敎依允爲旀竝功減一等爲良如敎
정조 20년
朴宗來以義禁府言啓曰平安監司金載瓚狀啓內殷山縣監李錫夏慈山府使閔昌爀檢官規避之罪令攸司稟處事啓下矣李錫夏閔昌爀俱在任所云依例發遣府書吏羅將竝拿來何如傳曰允
정조 20년
朴宗來以義禁府言啓曰朴思弼以公罪勘放事命下矣朴思弼杖七十以公罪收贖之意敢啓傳曰知道
정조 20년
刑曹啓目禮曹執吏書吏安一得裵光鈺等傳旨內辭緣旣已遲晩竝自臣曹考律重勘何如判付啓嚴治放送爲良如敎
정조 20년
判義禁洪檍疏曰伏以臣卽一造化中物耳至今獲保殘命膽依末光皆我聖上之賜恩山渥海與天無極臣雖粉骨糜身顧未足以酬其萬一則只有杜門蟄伏息影訟愆以爲不報之報雖荷滌瑕之念屢垂記簪之眷除旨聯翩幾無虛月而不敢爲唐突進身之計摠府金吾召牌儼臨至三至四而頑不知變一事違傲臣之罪戾於是乎益著唯大何是俟不圖聖度天大不惟不加之罪特命入對半晌前席縷縷恩諭丁寧懇惻慰藉備至昭晳無餘負辜如臣何以得此一期逖違之餘昵侍耿光荷此寵眷臣於此至願畢矣雖卽日退塡丘壑亦豈有一毫餘恨哉第伏念臣久抱至切之懇徒懷嚴畏囁嚅不敢今始冒萬死仰首一籲惟聖上矜憐而垂察焉臣本以庸陋之質獲蒙曠絶之渥颺歷殆遍於內外爵秩猥躋於崇顯三子俱忝朝籍一門偏被寵祿歷數廷紳莫如臣比銘鏤之感雖切於私心絲毫之效莫補於公朝臣以恩爲懼以榮爲愧居常憂惕無以自措唯以一縷尙存之前殫竭奔走不避夷險爲一分效力之圖以是之故七十致仕禮經之大防也逾期六年而臣不敢告老迷息踵武私門之至榮也盛滿宜戒而臣不敢請休徘徊顧戀宜去不去今於闔門汚衊身名僇辱之後始思息黥補劓之計者奚但臣心之愧恧必多世人之譏笑而顧念臣蒲柳之姿逐歲寢衰犬馬之疾與齒俱深筋骸縱弛而步武難便肩背傴僂而啓居不利便作一癃癈之人雖欲强自驅策以從諸大夫之後其勢末由而如今所帶議讞之任侍衛之職以此昏耗之精神頹殘之筋力尤無自效之望矣方今聖化旁達世登壽域耆英之會群老濟濟膂力不愆韶華相暎以彰國家之休至於閭巷之間亦多胡壽康健之人而臣獨宛轉床笫陳力無路鍾漏之戒固無暇論倘蒙聖上俯燭其衰朽不復責之以職任則庶可以伏枕養痾以送餘生何必謝事然後爲閑而唯是名忝崇班恒闕起居之禮跡阻文陛徒竊廩祿之厚仰懼分義俯慙宿心戰兢憂惶如添一疾情窮勢蹙號呼而不能自止顧何敢效他人據禮引年之規以要三字之榮亦何敢爲目下辭劇占閑之計以圖一己之便乎今日所願只在於丐身聖世謝跡朝端生老太平永作閑民而已伏惟聖上之於臣天地也父母也陶鑄之恩疪覆之德欲語先咽圖報罔極苟或瑣身之可强豈忍明時之便訣而以情以病萬不獲已玆暴披瀝之懇仰瀆崇高之聽伏乞聖明曲察悲苦之辭特推矜許之私焉顧臣滔赴初心耿耿猶在賴天之靈少延殘喘則歲時朝賀之班庶得隨力自致以伸區區之忱而終始生成之澤歌詠沒齒矣臣無任云云答曰省疏具悉卿猶不衰豈可一疏便許勿辭行公
정조 20년
吏曹參議宋煥箕疏曰伏以臣銓任則纔蒙許解而旋被恩除泮職則敢控血懇而反降隆批諄複之勤諭鄭重之至意出尋常萬萬矣雖使可以堪承者當之尙宜逡巡却顧而以臣而承此敎奚啻如瓦缶之黃流僬僥之九鼎乎臣誠不勝悸懍繼之以滿心慙恧直欲鑽地以入而不可得也噫臣之情實旣已畢露無餘於前後丐免之章而豈料日月之明猶有遺照乃至於此乎抑臣竊嘗聞之古昔盛時其用人也必量才授任惟器是稱而爲士者亦必自量甚審不敢冒進夫朝廷之不枉才如此士之得行其志又如此故上無虛授下無虛受賢俊在位以濟其治其不才者亦得以屛處田野安其本分此所以賢愚得所禮讓興行而治道成也今以我殿下平明之治綜理之政凡於擧措之際豈可以不察其眞僞不問其當否徒取虛竊之名誤加收召之恩而在下者亦何敢不自量度不恤嗤點猥處匪據以玷名器乎伏況今玆批旨旣以士風之益渝銓選之不古爲敎則中朝之歎可以仰認矣固宜博訪旁求必取其賢畀以矜式之責期以激揚之效而乃反以如臣之庸陋癃醜最居人下者叨小宰之職而冒師儒之任此已爲有識者所竊歎而彼富有其具合被旌招者恐或視此而前却矣若臣之匪其人固不足論而緣一介賤品之無實致四方賢路之有妨則莫嚴者一時之公論也可畏者後世之淸議也臣於是又安得不跼蹐悚蹙措躬無地也哉臣雖至愚自知則明守分量能沒身丘壑卽臣今日之義也此或不能無補於盛世勵廉恥之道而亦庶爲仰報聖恩之萬一臣尤何敢貪戀榮寵冒昧承膺累淸朝而羞士林哉伏乞聖明特賜鑑諒亟命有司將臣本兼職名竝行鐫削以重公器以安私分臣無任云云省疏具悉溫批纔宣巽辭冞摯慨遐心之莫回愧淺誠之未孚予於近日以收攬遠人爲目下急務凡有所聞雖遐土一藝一能之士亦必存錄況爾地處自別名行有素敦召之典其可捨爾乎所縻職名亦係緊重從速上來以副予至意
정조 20년
執義李城輔疏曰伏以臣所被洪渥無往非隕越之極最是兼職減下之命聖意所軫旣以是爲開其進身之路而在臣私分如天地之涵育萬物曲遂其願從前盜竊之罪庶幾因此可解矣臣雖糜粉猶不足以報效萬一而又被賜對昵近耿光德音溫諄逈出尋常有非如臣眇末所敢承者感泣無窮不知死所竊欲於民社之責殫竭駑劣仰體任使之眷未及陛辭適値擧朝震盪愚衷所激略陳匹夫之微諒而蒼黃徑歸跡涉妄率伏蒙聖度寬容不施威罰敦諭溫批相繼而降曲垂諒察許解郡任而數朔之內連除掌憲今又超擢中丞復有馹召之命臣自訟違慢祗伏竢譴之際驚恐震惕措躬無所伏念臣之千萬不似卽國人之所共知也特以年來猥被誤恩每膺不敢當之職名濫叨不敢承之禮際其大駭四方之聞聽爲何如哉顧乃深藏不出掩其本末若將有高尙之志則竊恐其仰蔽天聰之辜益難自逭而一進闕下呈身露實還從蔭路粗伸本末此爲臣之耿耿宿願也始則雖以日月之明尙有遺照謬廁招徠之列而及其咫尺前席臣之至庸極陋之狀無所逃於聖鑑則宜不復入於收召而恩旨之降若是則賤臣之情實畢露而聖慈之眷顧愈加而賤臣之惶愧轉深非但臣之欺天重戾依然自在亦豈不仰累於淸朝擧措之間也至於狗馬賤疾不敢一一煩籲而惟其宿病轉輾沈痼常有奄奄難支之勢頃於登降殿陛神精眩瞀幾至暈倒而痰盛語澁奏對艱辛伊時入侍諸臣之所睹也方其乍愈尙且如此況於增劇尤難自力將何以扶策癃殘重入脩門猥隨簪紳之後乎恭惟我聖上撫臨群下如父視子委曲懇惻之眷自有君臣以來未之有也固已察臣之愚諒臣之病可冀其有終始生成之澤矣若使臣快免欺罔安分優游永爲康衢祝堯之氓則豈不爲大聖人處物得宜之道哉玆敢冒犯鈇鉞悉暴危懇伏乞天地父母俯賜矜憐亟遞臣職申命有司刊名選籍仍治臣以違傲之律以嚴朝綱千萬幸甚臣無任云云省疏具悉昨夏一接稍慰凝竚忽地徑歸尙切悵失林下去就固知其不欲自輕而世臣之義亦不宜若是恝然毋庸過辭從速上來繼陳向筵未畢之蘊以副近日如渴之思
정조 20년
左副承旨李勉兢疏曰伏以臣今方申退出至闕外始覺左議政命召之納在袖中夫命召事體何等重大而齎來於不當來之地則纔移闕門一步厥罪非細玆敢忙陳短章仰首自列伏乞聖上特降威罰以存法規以安私分千萬幸甚臣無任云云
정조 20년
以左副承旨李勉兢上疏傳于尹光普曰大於此之罪自首勿論載在法典且異於李肇源之到泮不卽覺悟原疏還給牌招察任
정조 20년
吏曹參判李益運疏曰伏以臣以情則鐵限在前自劃有素以病則風痺爲祟鍼炙浹旬今於見職顧安有擺棄株守蠢動叩謝之望而只緣感激恩造怵畏義分昨於召牌之下他不暇顧顚倒肅命兩截之譏固已靦顔而四維之壞實自臣始知臣者縱哀憐臣不知臣者其將謂何退伏私次愧汗浹背臣雖頑然冥曾豚魚之不若而亦知世間有一段羞恥事豈可以副急一出晏然爲盤礴蹲冒之計哉況於前冬求助之日前銜之章盛說中批之失言固是矣夫孰曰不可欲論今日朝著之上以中批進者歷數搢紳臣實爲最恩渥則天高而地厚名位則年增而歲加始自經幄至於銓任秋毫皆帝力也身無塵刹之報而輒蒙特異之恩負乘之懼滿盈之戒如集于木不但若蚊山蚷海而止耳人之有心天必從之庶幾聖鑑俯諒私義獲伸而夫何近日以來除旨聯翩乍遞旋授殆同月課臣誠惶隕悶隘神精遁爽益不知置身之所也抑臣尤有所惶蹙不安者向日園幸回鑾時城鑰事至今思之誠一變怪臣於其時適忝該房大臣臺閣交章請罪縱荷日月俯燭昭晳備至臣心驚懍久愈未已無論臣罪之有無人言之當否彈墨未乾情踪危臲由前由後俱係廉防官職去就非所可論開政有命恩牌屢降情病俱苦承膺無路玆敢披瀝肝血疾聲呼籲伏乞天地父母察臣言之非出例讓諒臣職之義在必遞亟賜鐫改仍命勿復檢擬於銓望使名器重而私分安焉臣無任云云無批答
정조 20년
丙辰二月二十一日卯時上御永淸門入格儒生入侍時左副承旨李勉兢假注書具得魯記注官金良倜記事官吳泰曾直閣李始源以次侍立訖上曰入格儒生以次呼新來可也金秀臣宋磾李弘謙以次呼新來命賤臣塗墨訖上敎秀臣曰幾年應製而今番不以恩賜初試觀會試何也秀臣曰適以母病未及上來不得出帖文而然矣敎磾曰居何地磾曰在南原矣上曰當以魏公爲主而誤認以晉公亦得高占科事本自如此矣敎弘謙曰固知爾之能文而華城應製屢次居魁今果成名矣近聞華城儒士纔決科第便移其居豈有如此士夫之習乎爾則永爲奠居傳之子孫可也弘謙曰本爲永居計矣命書傳敎曰掌樂正未差之代令該曹口傳差出仍命退承史以次退出
정조 20년
丙辰二月二十一日辰時上御誠正閣諸承旨持公事入侍時行都承旨蔡弘履行左承旨林濟遠左副承旨李勉兢右副承旨朴宗來同副承旨尹光普假注書吳泰曾具得魯記注官馬思人金良倜檢校直閣金勉柱以次進伏訖上曰各房無公事乎弘履曰無之矣命下內入公事書判付上曰重試擧人竝呼新來入侍賤臣承命出傳與重試文臣申鳳朝任天常柳協基徐有鍊李東煥尹永儀李貞運宋知濂李日運李景溟偕入命泰曾塗墨訖上敎鳳朝曰未經玉署雖是可欠而兩年連魁榮慰老人甚爲稀貴矣年爲幾何鳳朝曰五十二歲矣敎天常曰多經注書乎天常曰一番差假官以在外見遞矣上曰任希默之姪乎天常曰然矣敎有鍊曰年幾何有鍊曰年今六十五矣上曰出政院付玉圈退去也敎協基曰未經準職則例不得加資而沈滯年久故特令先付判事而加其資矣敎東煥曰試券中雲子陵者何義也東煥曰雲字誤書矣上曰帝典何義也東煥曰帝二帝三王之帝也典二典三謨之典也上曰自其及第之作以異於人之故爲之而此後勿爲如此疎闊可也敎永儀曰尹永僖在何處乎永儀曰居廣州矣上曰以尹永僖之故不得做官乎爾年幾何永儀曰五十歲矣上曰己亥南城科拔去其後庚戌登第乎永儀曰然矣敎知濂曰今番早呈乎知㾾曰最晩呈券矣上曰宋祥濂亦赴試乎知㾾曰赴試矣敎貞運曰久不聞爾讀書聲矣命誦試券訖上曰李永暉爲爾叔乎貞運曰然矣上曰爾叔有子乎貞運曰有一孫矣上曰其名云何貞運曰李儒駿矣敎日運曰與李儒修爲幾寸乎日運曰李儒修爲臣五寸姪矣敎景溟曰經亞長乎景溟曰然矣上曰今番以陵官被罪者卽爾弟乎景溟曰然矣上曰不敎之罪惡得辭乎爾年爲幾景溟曰六十四歲矣命書榻敎曰別兼春秋除衆所共知情勢實病外外任受由上京人通融啓下待下批牌招察任仍命退諸臣以次退出
정조 20년
行都承旨蔡弘履坐行左承旨林濟遠坐行右承旨李晩秀坐直左副承旨李勉兢坐右副承旨朴宗來坐同副承旨尹光普坐直注書金履永仕直柳遠鳴仕事變假注書任俊常仕
정조 20년
尹光普啓曰大司憲徐有臣未肅拜執義李城輔持平金宗發李萬運在外掌令吳鵬南韓興裕呈辭監察茶時之意敢啓傳曰知道
정조 20년
李晩秀啓曰明日再明日寧陵忌辰祭齋戒正日相値二十五日放榜相値視事頉稟之意敢啓傳曰知道
정조 20년
李晩秀啓曰領議政洪樂性右議政尹蓍東有稟達事率禮堂來詣請對矣傳曰賀使之行果有狀啓而欲爲詢問於卿等連因試事遲待卿等登筵之便卿等今聞入來萬八門近處來待
정조 20년
李晩秀啓曰時原任閣臣有稟達事來詣請對矣傳曰入侍
정조 20년
傳于李晩秀曰請對大臣禮堂入侍
정조 20년
以京畿監司金文淳狀啓顯隆園寒食祭祭官差定事傳于李晩秀曰卿爲獻官行祀事回諭
정조 20년
朴宗來啓曰翰圈爲之事命下而別兼春秋徐有聞在外無以備員擧行云何以爲之敢稟傳曰前翰林李重蓮聞是當次別兼春秋加差牌招察任
정조 20년
吏曹口傳政事別兼春秋單李重蓮
정조 20년
傳于朴宗來曰未參坐前翰林依例削職會圈事分付
정조 20년
傳于朴宗來曰二十五日唱榜處所以對擧別試儒生殿講處所爲之
정조 20년
傳于朴宗來曰翰林召試二十五日爲之處所唱榜處所爲之
정조 20년
傳于朴宗來曰圈事旣完削職人徐有聞林景鎭竝敍用其中時帶外任人仍任仍令在任除朝辭事分付
정조 20년
傳于李勉兢曰日前以訓鍊院修補有飭敎而追聞先朝有受敎此後頹圮三營合力修補事定式其後又有洪奉朝賀筵奏修補之節守直之方有所建白至令能麽兒廳官吏合廳以爲相制維持之地批旨稱美傳敎與批答如右而不能遵守是豈肯構之道以此意申明嚴飭該院使之一依受敎爲之而修補與合廳一款從長成出節目與今番傳敎令知訓鍊揭板院壁事分付區劃財力卽爲始役始役與畢役皆卽草記事分付
정조 20년
以壯勇營親臨春塘臺外營直赴會試人更試時柳葉箭小布入格別單傳于李勉兢曰與嶺南直赴人竝赴今科榜末榜目該房取來添書以入
정조 20년
以壯勇營親臨春塘臺嶺南武士試射時小布入格別單傳于李勉兢曰額外禁軍晉州直赴趙沆生六臣之孫特付今科榜末待放榜後令該曹卽爲調用咸陽新及第權思正登科後除取才付一內每朔堂下朔試射別爲試取柳葉箭一巡如有三中之時草記一內禁軍彦陽閑良盧忠元金海閑良盧壁壽令兵曹各箭竹一百介賜給
정조 20년
傳于尹光普曰注薦今日爲之待完薦薦狀啓下令該曹口傳擬入待下批牌招入直
정조 20년
傳于李晩秀曰渠是久次注書趙台榮出六兵郞中時帶抄啓文臣人改差其窠令該曹口傳單付區處
정조 20년
傳于李晩秀曰李垿出六區處然後上下注書可以備員前注書李垿令該曹出六區處
정조 20년
吏曹口傳政事趙台榮爲兵曹佐郞
정조 20년
傳于尹光普曰注薦有命前注書中奪告身者蕩滌與時無職名人令該曹口傳付軍職使之擧行
정조 20년
兵曹口傳政事副司果李海淸鄭文始竝單付
정조 20년
尹光普啓曰注書被薦人金履永柳遠鳴吳泰曾薦狀依例成送吏曹之意敢啓傳曰知道
정조 20년
吏曹口傳政事金履永爲注書
정조 20년
尹光普啓曰上下注書備員事命下矣注書被薦人柳遠鳴吳泰曾金熙洛薦狀依例成送吏曹之意敢啓傳曰知道
정조 20년
吏曹口傳政事柳遠鳴爲注書
정조 20년
李勉兢以整理儀軌廳定例堂上意啓曰堂上尹行恁今旣敍用令該曹口傳付軍職以爲仕進之地何如傳曰允
정조 20년
兵曹口傳政事副護軍尹行恁單付
정조 20년
尹光普以兵曹言啓曰依傳敎一內禁軍彦陽閑良盧忠元金海閑良盧璧壽各箭竹一百介題給之意敢啓傳曰知道
정조 20년
尹光普以兵曹言啓曰卽伏見京畿監司金文淳啓本則纔因兵曹啓下關道內有薦出身中積薪齎鬱之類搜訪則驪州居出身尹得佐年五十九己丑登科宣薦積城居通政洪載度年七十二辛未登科守薦而俱以有薦人登科已久尙未入仕云矣取考榜目及薦案則年歲與應薦的實而尹得佐以宣薦武弁登科越薦將近三十年尙未從宦雖曰沈屈禁旅今不隨行置之洪載度登科應薦四十餘年年過七十初不入仕旣陞通政而尙未霑一職之名誠爲可矜相當窠調用何如傳曰允
정조 20년
尹光普以義禁府言啓曰時囚罪人梁濟漢原情公事判付內假稱長番中官此供辭勿施其委折使之草記事命下矣臣臣台爀今日捧供時中官梁濟漢之未經長番雖問而知之觀其供辭時爲承傳色故臣等認以爲承傳色不下於長番內侍援例跋辭直請議處此非濟漢之假稱實是臣等之做錯不勝惶恐之意敢啓傳曰卿等推考可也
정조 20년
丙辰二月二十二日辰時上御便殿大臣閣臣禮堂請對入侍時行右承旨李晩秀假注書吳泰曾記注官金良倜記事官洪樂游領議政洪樂性右議政尹蓍東奎章閣提學沈煥之禮曹判書李祖源參判朴宗甲檢校直閣金勉柱尹行恁南公轍金祖淳直閣李始源以次進伏訖樂性等曰近日朝晝異候聖候若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮岐嶷之儀久未得瞻仰而睿學日益就將乎上曰元子今將出矣元子出從御座邊長拱侍立上敎之拜登筵大臣元子拜樂性蓍東拜上曰內閣提學及禮堂亦宜元子拜之煥之祖源等卽起拜元子拜上敎元子取床上紙貼出示諸臣乃睿肇也樂性等贊頌起奏曰臣等今日之請對卽冊禮盛儀而仰覩睿儀復奉肇劃之戲誠不勝忭賀之忱上敎晩秀讀使臣別單樂性曰今此別單所言雖非太上皇親自云云而彼人亦知此事之爲重矣臣於歲初已陳此請而伊時聖敎以今年好明年亦好愈遲愈好爲敎臣等不敢復請矣今自彼中先促奏請則雖謂非上皇之敎而安知非上皇之意乎伏望亟擧盛禮以謝恩使移除奏請使入送焉上曰予意有定一年之遲爲悠久之基其在遲遲又久之義必欲有待於明年以久例言之肅廟朝受冊之年也以近例言之予所受冊之年也旣有所定不必以使臣之別單更爲輕重而特以重事體之意召見卿等矣蓍東曰雖不必以別單有所進退而旣聞之後臣等之請亦不敢緩矣上曰領相明年爲八十矣以八十首相當此盛禮往牒所稀況其福祿在廷無比從今另加調養以待明年也筋力之事不須責之於卿筵退後長暇依前更請而不必尋單箚疏俱可矣蓍東曰謝恩使今旣不送則當具其不送之由入送別咨而咨文中當入待明年奏請之意乎上曰不必前期先說矣蓍東曰旣承明年冊禮之敎入學又當在明年慶禮稠疊預切欣祝矣上曰予於十歲始入學亦將有待於此年也蓍東曰冠禮嘉禮竝將行之此時矣上曰何必先定其年數乎上敎樂性曰己卯冊禮時卿或書敎命等書乎樂性曰臣未之詳矣上曰明年則雖使人把臂必書好文字以爲祈祝之地樂性曰臣雖腕弱眼澁尙能强作書字矣上曰右相亦於日前考券時能見承旨之所未見筋力之康旺多在於老人矣樂性曰奉常寺所重自別臣於凡事一未照察而尙叨提擧之任特賜遞免區區之望也上曰賴卿爲提擧太常無事矣司僕則事務尤難故雖移授右相而至於他寺更何求解乎上曰卿之今日簉朝時一子隨入乎樂性曰義榮入來矣上曰古亦有耆老之臣帶子弟入闕之例從今公召之時每以一子隨入可也仍命退諸臣以次退出
정조 20년
行都承旨趙尙鎭坐左承旨李勉兢坐右承旨金翰東在外左副承旨宋銓坐直右副承旨李肇源坐同副承旨朴宗來坐直注書金履永仕柳遠鳴仕直事變假注書任俊常仕
정조 20년
李勉兢啓曰大司憲徐有臣未肅拜執義李城輔持平金宗發李萬運在外掌令吳鵬南韓興裕呈辭監察茶時之意敢啓傳曰知道
정조 20년
李勉兢啓曰御營大將李漢豐以城隍發告祭獻官今方受香出去矣所佩命召來請還納將兵之任不可無一刻摠察之人何以爲之敢稟傳曰都提調摠察從事官發牌聽傳敎
정조 20년
傳于朴宗來曰昨夜望筒事不可以不審言溺職大矣當該坐直承旨特補林川郡守使之當日辭朝時在郡守遞付京職
정조 20년
傳于朴宗來曰煩稟可駭右承旨遞差
정조 20년
兵曹口傳政事護軍李晩秀副司果權晙趙萬元李勉昇竝單付
정조 20년
傳于朴宗來曰左副承旨入侍
정조 20년
兵曹參知前望單子入之李義駿落點
정조 20년
以京畿監司金文淳啓本鄕黨延譽者三人姓名開錄事傳于朴宗來曰跋尾溢美飭禁何如則雖片言隻字焉敢放意循舊竝與才行題評殊欠懋實之意況是改修正之本乎喉院無言道伯何責當該捧納承旨常時不能檢飭之知申遞差狀啓以休紙還給該道道伯則問備歇矣過此到任屬耳此後更有一毫近似者何待特敎直爲草記嚴處事令廟堂知悉
정조 20년
承旨前望單子入之趙尙鎭柳焵宋銓李肇源落點
정조 20년
趙尙鎭啓曰左承旨柳焵時在京畿楊州地斯速乘馹上來事下諭何如傳曰許遞前望單子入之待下批牌招察任
정조 20년
傳于朴宗來曰左承旨許遞與未差之代前望單子入之待下批牌招察任
정조 20년
承旨前望單子入之金翰東落點
정조 20년
趙尙鎭啓曰右承旨金翰東時在慶尙道安東地斯速乘馹上來事下諭何如傳曰允
정조 20년
吏曹口傳政事以柳詢爲引儀遞付京職事承傳
정조 20년
以密陽府使趙觀鎭拿處傳旨傳于宋銓曰分揀
정조 20년
朴宗來以吏曹言啓曰今二月初五日依下敎以童蒙敎官鄭忠煥李天奎崔崑令道臣給馬上送之意自臣曹關移全羅監營矣卽接該監司徐鼎修移文則全州居敎官李天奎素抱難醫之疾症勢沈痼末由跨馬登程云昌平居敎官鄭忠煥自來衰癃之資近添痰喘之症萬無致身之路南原居敎官崔崑今二月十五日發程上去自該道監營知委沿路各邑以爲給馬上送之地云矣崔崑待其上來自臣曹更爲草記計料而李天奎鄭忠煥俱是老病之人難以職名强責其登程所帶童蒙敎官之任竝姑改差何如傳曰允已料其如許更以强仕之人使之擧薦而故相家亦必有此人外他人之可合祿仕鄕里著稱之人卿其訪問收用可也
정조 20년
朴宗來以吏曹言啓曰今二月初二日依下敎以嶺南宣召人李萬運南基萬催促上送之意自臣曹關飭慶尙監營矣卽接該監司李泰永移文則柒谷居前都事李萬運今二月十五日發行寧海居前佐郞南基萬今月十七日發行云矣敢啓傳曰知道
정조 20년
宋銓以兵曹言啓曰來三月初三日大報壇祭親享時墻外環衛軍兵當爲磨鍊而取考謄錄則癸卯年親祭時以訓局軍三百名排立癸丑甲寅兩年行禮時連以五哨排立矣今番則以幾哨磨鍊乎敢稟傳曰依近例排立事分付可也
정조 20년
李勉兢以備邊司言啓曰卽見慶尙監司李泰永狀啓則以爲甲寅停退條固城當捧七千七百六石零內未捧爲五千二百十八石零金海當捧入千一百六石零內未捧爲三千八石零咸昌當捧一千六百六十五石零內未捧爲一千二百八十五石零就其中區別其各衙門較計未捧數爻則元會未捧居末咸昌縣監李秉道居二固城縣令南履翼軍餉未捧居末固城縣令南履翼居二咸昌縣監李秉道居三金海府使徐配修軍布作米未捧居末咸昌縣監李秉道居二固城縣令南履翼居三金海府使徐配修射軍木作米未捧居末固城縣令南履翼別會穀未捧居末金海府使徐配修三邑未捧若是夥然者極爲驚駭而居昌縣庚戌舊穀之限年分捧數爲二萬五千七百四十石內癸丑至所捧爲一萬七千二百七十六石未捧條八千四百六十四石卽是甲寅乙卯兩年分捧者而本縣連値歉荒貧殘居多屢經癘疫流絶幾半五百餘石外全無所捧其在懲他慮後之道不可置而勿論咸昌縣監李秉道固城縣令南履翼金海府使徐配修居昌縣監金鍒等罪狀竝令攸司稟處矣還上法意本自嚴重當年條軍餉未準捧者就其居末居二居三以拿問決杖推考分等論勘者載在大典通編未捧舊還每年自本司從略減定行會未準捧守令論罪云者亦載於通編小註而律名則不爲擧論矣今此固城咸昌金海三邑舊還皆是甲寅停退條故便同新還當初分定不免稍過分數然爲守令者若恪勤奉行則未捧之數豈至於若是之夥然乎三邑守令不可以治績之稍優有所容貸咸昌縣監李秉道固城縣令南履翼金海府使徐配修竝令該府拿問處之居昌縣庚戌舊穀之限年分捧者則所捧爲一萬七千餘石未捧爲八千餘石而積年虛欠流絶幾半道臣狀辭不無區別則似當施以差等之典居昌縣監金鍒爲先推考待秋成分數徵捧期於準畢之意道臣處更爲分付何如傳曰允甲寅停退條督捧於昨年俾無一包虧欠事非懋實民亦何堪比之不捧而曰旣捧之近來謬例該倅事別無重究之端其中亦有拿來則數遞之窠以此以彼自渠手贖罪似爲實政拿處守令更觀今年擧行令道臣別爲論理狀聞後更爲拿處當捧數爻亦令道臣參量民力排比知委無至擾民而竟未畢捧之意嚴飭可也
정조 20년
李勉兢以備邊司言啓曰卽見忠淸監司李鼎運狀啓則以爲道內牟還自來不敷今當春耕間多乏種若其最少之邑宜有闊狹之政各衙門留庫牟中從略磨鍊量宜加分事請令廟堂稟旨分付矣西湖牟還每當耕播之節道臣加分之請無歲無之而輒蒙朝家之許施今亦依狀請施行使之量宜加分後修成冊從實數報本司之意分付何如傳曰允
정조 20년
李肇源以刑曹言啓曰因沈憲永加杖草記批旨內只言加杖不言遲晩與否如許法理在於何許律例卿則推考後坐起時加杖嚴問期於得情以聞可也事命下矣依傳敎罪人沈憲永更加嚴杖反覆究問則招內以爲謀免一節前招已以果有彼此移避之心有所輸款而圖囑一節苟有眞犯屢次嚴問之下何敢一毫隱諱乎此則實無所犯不知所達而只緣作孽之至重終致所關之不輕則由前由後俱合萬死竝爲遲晩納招云矣今其招辭雖稱遲晩終不直陳其圖囑情節半吐半吞若是泛稱固已萬萬痛惡而渠以微賤之類敢懷奸計於不知之中圖免曹杖於特敎之下則雖不以圖囑直招究其設心尤極叵測屢次盤覈徒事漫漶此不可以杖問取服各別嚴刑期於得情臣屢承飭敎不善究覈終不能鉤得實情以聞惶恐待罪之意敢啓傳曰知道卿則勿待罪過齋後更爲杖問取招期於得情可也
정조 20년
朴宗來以賑恤廳言啓曰南部朴井契任掌金千得今月二十二日本洞路傍得一歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 20년
領議政洪樂性疏曰伏以臣冒上辭單伏蒙恩暇雖未得快釋重負獲遂至願而亦庶幾優游數朔安意調養伏地攢祝涵恩濡澤不知所以圖報適値昨日求對之擧事關莫重誠切仰請他不暇顧强策登筵而顧今病情比諸日前有加無減則緣此一出因仍行公非所可論固當更乞長暇以爲療治之計而第臣癃病沈痼日深一日決難以時月將息之功望其蘇健之效則鼎席何時而免曠官之譏廟務何時而無委屬之歎耶素餐之愧固不遑恤而其奈國事何奈朝體何此尤臣所以惶隕踧蹙不敢以晷刻安者也伏乞聖明曲加體諒更命依前給暇仍許斥免臣相職公私不勝大願臣忝叨重任而衰癃昏耄漫不省事則大小職務僚相自合彌綸況在前首相受暇之時亦有已例者哉伏願中書事務竝令端揆主管俾廟謨無瘝曠之歎時事有弘濟之幸焉臣無任云云答曰省疏具悉卿懇昨筵諾於卿卿可便意調治雖不尋單請暇皆從給由例姑令僚相代勞而左相出膺之後亦當如前諾不欲煩以筋力此皆修述故事兼寓優老之意卿又何必上章控引爲哉卿須安心愼攝一如日前初度呈辭批答辭意仍傳于朴宗來曰此批答遣史官傳諭
정조 20년
丙辰二月二十三日辰時上御重熙堂左副承旨入侍時左副承旨李勉兢記事官柳遠鳴記注官金良倜記事官吳泰曾以次進伏訖上曰昨日京畿監司狀啓何承旨捧納乎勉兢曰坐直尹光普捧入矣上曰光普所除林川郡守果善爲之矣其家距林川不遠耶勉兢曰然矣命書榻敎曰兵曹參知前望單子入之待下批牌招察任仍命退承史以次退出
정조 20년
行都承旨趙尙鎭坐行左承旨李益運坐右承旨李勉兢坐直左副承旨李肇源坐直右副承旨蔡弘遠未仕進同副承旨朴宗來坐注書金履永仕柳遠鳴仕直事變假注書任俊常仕
정조 20년
李肇源啓曰大司憲徐有臣未肅拜執義李城輔持平金宗發李萬運在外掌令吳鵬南韓興裕呈辭監察茶時之意敢啓傳曰知道
정조 20년
李勉兢啓曰御營大將李漢豐將事後入來卽爲牌招傳授命召何如傳曰允
정조 20년
傳于朴宗來曰吏兵房承旨入侍
정조 20년
傳于朴宗來曰右副承旨入侍
정조 20년
李勉兢啓曰再明日親臨受誓戒讀誓文時刑曹判書當爲進參而判書尹師國在外合有變通之道何以爲之敢稟傳曰所住不遠催促上來
정조 20년
李益運啓曰翰林召試明日爲之事命下矣領監事館閣堂上春秋館堂上竝待開門牌招何如傳曰允
정조 20년
李勉兢啓曰左議政蔡濟恭遣承旨傳諭事命下矣何承旨進去乎敢稟傳曰左副承旨進去
정조 20년
趙尙鎭啓曰明日殿座承旨當爲備員而右承旨金翰東在外左副承旨宋銓左議政偕來進去無以備員何以爲之敢稟傳曰許遞前望單子入之待下批牌招察任其中偕來承旨則大臣見疏批必當入城姑爲勿遞更待大臣去就入稟
정조 20년
承旨前望單子蔡弘遠落點
정조 20년
以右副承旨蔡弘遠牌不進罷職傳旨傳于李肇源曰只推待開門牌招
정조 20년
右承旨宋銓書啓臣敬奉聖諭馳往傳諭于西部龍山坊桃花洞外契議政府左議政蔡濟恭所住處則以爲臣縮伏俟勘冒死陳章疏未及徹別諭先下惶隕感激罔知攸措卽又批旨繼降滿幅辭敎實是有君臣有章奏以來所未聞所未見之隆旨異渥臣雖頑如木石寧不感泣罪如邱山寧暇自恤拚棄萬事惟當承命爲恭少答父母顧復之私而已第臣本病適又作苦實難作氣姑觀今夜如不至越添則謹當擔舁入城以俟恩勘云矣臣旣承偕來之命姑爲仍留之意敢啓傳曰知道
정조 20년
傳于李肇源曰偕來承旨許遞前望單子入之待下批牌招察任
정조 20년
以左承旨李益運牌不進推考傳旨傳于趙尙鎭曰更爲牌招
정조 20년
注書金履永赴試代以李毅采爲假注書
정조 20년
以壯勇外營鄕武士試射放優等人別單傳于李勉兢曰直赴殿試付今榜而紅牌安寶今日爲之
정조 20년
朴宗來以吏曹言啓曰今此寒食祭祭官中時無職名人員令該曹口傳付軍職何如傳曰允
정조 20년
朴宗來以吏曹言啓曰今此寒食祭祭官當爲磨鍊而除老病公故外實無推移排備之路年六十以上人亦爲通融塡差以入之意敢啓傳曰知道
정조 20년
朴宗來以吏曹言啓曰今此宗廟各陵殿宮園墓寒食祭祭官當爲磨鍊而老病公故外實無推移分排之路依近例刑官及司饔院官員通融塡差之意敢啓傳曰知道
정조 20년
朴宗來以吏曹言啓曰卽接掌樂院牒報則今二月二十五日親臨放榜及誓戒時協律郞本院正例爲進參而今方有闕卽速變通以爲擧行之地云掌樂院正未差之代口傳備擬以入之意敢啓傳曰知道
정조 20년
吏曹口傳政事以李明淵爲掌樂正
정조 20년
李勉兢以禮曹言啓曰試考恩賜儒生直赴帖過科後令成均館收聚以來爻周後草記事曾已定式矣卽接成均館所報則今番重試對擧別試會試時直赴殿試儒生幼學趙晃鎭安益謙登科直赴會試儒生幼學朴圭壽等六人給一分儒生幼學李潢等十一人未參榜合儒生十九人前所受直赴給分帖收聚以送云矣所收帖文十九張依定式爻周之意敢啓傳曰知道
정조 20년
李肇源以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 20년
朴宗來以奉常寺言啓曰祭享所用春等中脯今二月二十二日更爲始造之意敢啓傳曰知道
정조 20년
李肇源以壯勇營言啓曰本營鄕武士試射放時各枝優等人別單書入之意敢啓傳曰知道若非水原武士則豈有追付榜目之特敎乎草記中不言內外營水原華城而只稱鄕武士軍色擧行萬萬駭然卿則推考
정조 20년
負罪臣蔡濟恭疏曰伏以臣之孤恩負國前此何限而至於今番事其罪不可掩矣其情不可原矣臣竊惟我殿下嗣服以後一政一令夫孰非善繼先王之志善述先王之事而至若奉先洞屬之尤以先王之心爲心者上而簪紳下而閭巷孰不知之況臣以最近密於先王其所觀感於昔日者何如以最受知於殿下其所欽服於今日者何如向者齋郞之嚴處卽所以爲所重也體先王也臣豈不仰認聖意所在而乃於私室酬酢以不當言之言言之時臺畢竟至於欲停旣發之啓臣之本意則不過致慨於原啓句語之有欠臺閣告君之體以謄傳爲不屑而然矣雖然非臣所言臺臣何必以當停爲爭也哉以此言之雖以臣爲勸成臣當無辭自服豈敢以師生之義無所不可與言有所自恕於其間乎書曰天作孽猶可違自作孽不可逭此政臣之謂也況十行絲綸慮及後弊辭嚴義正可詔百世固爲法受罪而已三司之啓始雖以削黜爲言卽次加請奚但嶺海而止臣驚惶震懍逬出江郊日夕所俟者惟孤恩負國之當律而已迺者聖度天大異恩愈渥暫允已徹之啓旋收薄施之罪中書職名依舊仍授臥內御符依舊還傳而所被溫敎尤屬曠絶臣是何人敢當此千古所罕有之恩禮也聞命泣血惝怳如癡然一段神識猶有未全泯者伏念殿下之嚴勘臺臣爲所重也繼以勘臣亦爲所重也乃於臣之身不數日而反有此特地弛張則刑政銷刻姑無論其於國體豈不大有所未安也哉臣思量到此決不敢以飭敎之屢降史官之相守晏然爲重入脩門之計是豈但以一身廉隅爲慮而然哉再昨領右相之詣闕求對臣非不知事關宗社億萬年盤泰之策而猶且恬然偃息不得隨僚相後仰陳區區顒祝之誠瞻望宸極生不如死沈病之餘神精震剝數行由中之懇亦無以構綴文字今始涕泣鳴號於天地父母之前伏乞聖慈削臣議政之銜議臣當被之律使邦憲無隳具僚知警千萬血祝臣無任云云答曰省疏具悉卿懇初諭再諭與夫附啓諸批悉諭所欲諭者大抵眷卿也篤故望卿也深知卿也摯故責卿也切在他人可恕當貰不必尤不足非之事在卿則慨之恨之且嘆且咄敬禮之虧缺或未暇顧辭敎之迫切有不能制一味信心不修悃愊後之視今者庶幾知予與卿之際遭而論於俗下涉獵看者眼藏往往浪濤忽起於無風卬涉人否有若厲揭莫須友然此則太不知予與卿之淺淺小人腹卿須益感知卿之私卽日還第仍傳于朴宗來曰此批答令偕來承旨傳諭而疏未到院偕來先送似或相値此批答直以本草馳傳於進去承旨處
정조 20년
丙辰二月二十四日卯時上御重熙堂吏兵房承旨入侍時左承旨李勉兢同副承旨朴宗來記事官柳遠鳴記注官金良倜記事官吳泰曾以次進伏訖上敎勉兢曰武科紅牌今日安寶乎勉兢曰當爲之而水原武科十人中八人懸錄上來而二人則年本父名不爲記來故姑未塡書當考見漢城府帳籍然後爲之矣上曰此無甚關係今日安寶可也上曰明日頒牌時各別嚴飭速速擧行可也勉兢曰抄啓文臣之勿差祭官蓋爲專意講製之工也若値親祭時則與內閣玉堂通融塡差故臣於癸卯年永禧殿冬至親享時以初付典籍亦差齋郞則銓家之相待文臣之自處不下於三司矣近年或有攝享及節享差送之時此皆一時因特敎擧行之事而銓曹看作各軍門將官請差之例每當差祭必欲兼請雖在親享之時不與於齋祝之列必差盥洗位爵洗位等執事甚非當初定式之本意此後則分付銓曹如非特敎無得自下塡差於盥洗位等名色俾諸文臣得以專力工程無自卑薄之地似好故敢此仰達矣上曰依爲之出擧條命退承史以次退出
정조 20년
丙辰二月二十四日辰時上御重熙堂右副承旨入侍時右副承旨李肇源記事官金履永記注官金良倜記事官吳泰曾以次進伏訖上命書傳敎曰卿之入城予日望之于今幾日尙此棲屑於江外遜荒之地虛佇之餘豈勝慨慨事雖出於一時无妄在卿自引之義但當樂聞於人言受以爲謝如潞公之對子方之問則駕屨豈俟終日更遣承旨問卿去就卿其附奏事傳諭于左議政春寒尙峭雖入城切勿簉朝竝與誓戒與陪享之班勿爲進參更待召命入侍事一體傳諭與之偕到京第復命之意傳諭承旨知悉先遣之南行注書則使之入來大臣還第後命召則遣史官傳授仍命退承史以次退出
정조 20년
行都承旨趙尙鎭坐行左承旨李益運坐右承旨李勉兢坐直左副承旨李肇源坐直右副承旨朴宗來坐同副承旨申鳳朝坐注書柳遠鳴仕直一員未差假注書具得魯仕事變假注書任俊常仕
정조 20년
藥房提調李致中副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
李益運啓曰明日經筵取稟傳曰停
정조 20년
李勉兢啓曰備邊司郞廳來言今日賓廳日次而親臨放榜相値不得來會之意敢啓傳曰知道
정조 20년
趙尙鎭啓曰假注書李毅采時無職名令該曹口傳付軍職冠帶常仕何如傳曰允
정조 20년
傳于李肇源曰前假注書李得魯仍察廳任
정조 20년
注書柳遠鳴差祭代以徐俊輔爲假注書
정조 20년
前承旨蔡弘遠書啓臣承偕來之命馳到西部龍山坊桃花洞外契臣父議政府左議政蔡濟恭所住處矣臣父今方入城臣亦隨來之意敢啓傳曰知道左相聞已入城依昨日下敎遣史官傳授命召
정조 20년
吏曹口傳政事檢閱單金履永
정조 20년
兵曹口傳政事上護軍沈頤之副司果徐有榘竝單付
정조 20년
朴宗來以吏曹言啓曰今此大報壇親祭時紙位書寫官以前判中樞府事沈頤之塡差而時無職名令該曹口傳付軍職何如傳曰允
정조 20년
朴宗來以吏曹言啓曰卽接掌樂院牒報則來三月初三日皇壇大祭親行時協律郞本院正例爲進參而正李明淵顯隆園寒食祭差祭矣今月二十六日誓戒時協律郞卽速變通差出以爲擧行之地云掌樂院正李明淵今姑改差其代口傳備擬以入之意敢啓傳曰知道
정조 20년
吏曹口傳政事以鄭東觀爲掌樂正
정조 20년
蔡弘遠以漢城府言啓曰本府未婚未葬草記傳曰別定本府官更爲逐戶摘奸過期未婚之類若有見漏者更卽別單書入可也事命下矣發遣本府郞廳遍審坊曲逐戶摘奸搜訪其當入而見漏者別單書入之意敢啓傳曰知道
정조 20년
李肇源以義禁府言啓曰因平安監司金載瓚狀啓戶曹覆啓內寧遠前僉使韓述道令該府拿問處之事允下矣韓述道時在任所云依例發遣府羅將交替後拿來何如傳曰允
정조 20년
藝文館啓目新除授檢閱金履永署前出仕何如判付啓依所啓施行爲有矣兩司諸臺仍令牌招今日內署經爲良如敎
정조 20년
刑曹判書尹師國疏曰伏以臣之保有今日是誰之賜惟殿下天地於臣父母於臣憫其根植之孤弱而曲加庇護察其身名之汚衊而夬賜湔滌前後恩敎皎若星日聯翩除旨殆無虛月責之以義分俾開進身之路申之以廉防旋垂褫鞶之恩雨露之澤偏被於枯荄坑坎之危復奠於袵席山恩海渥豈足以形喩骨粉身糜難酬其萬一惟是鏟跡朝端斂遠駭機沒齒田間歌詠聖澤仰不累則哲之明俯而遂自靖之計以圖餘生分寸之報卽是微臣咫尺之守斷斷此心已質於前席伏想聖明亦或記有臣自昨春以來屛伏鄕廬隨分自在謝絶榮塗與世相忘乃者秋曹新命遽降於夢想之外松楸增輝鄕里動色滓穢賤臣何以得此感惶交中聲淚俱發收簪之思每煩特除滌瑕之恩不欲終棄臣雖頑如木石豈不知感激洪造竭蹶趨承粗伸叨謝之義兼慰戀結之忱而第臣守株之見終難遽改傷弓之懷尙多餘悸瞻望觚稜末由蠢動而重以年紀衰邁已迫七旬疾病沈淹將至數朔頑痰凝結於腰脅而不能轉身客氣衝上於胸膈而輒致吐血時或昏仆殆無省覺日漸癃痼便作蘧蒢以此病狀雖無情勢束帶趨朝斷無其望虛縻歷日益復難安而況今皇壇之親享有命誓戒在卽當此百僚駿奔之時臣獨宛轉床笫此何人斯病裏惶隕又添一病玆敢冒入文字仰瀆崇嚴伏乞聖慈俯垂鑑諒將臣所帶職名亟賜鐫改仍命有司刊臣姓名於朝籍俾得安意調息以卒餘年千萬幸甚臣無任云云答曰省疏具悉卿其勿辭俟間上來行公
정조 20년
大護軍具庠疏曰伏以臣卽者見差於大報壇親祭從享獻官矣在臣分義固當竭蹶而第臣貞疾無望駿奔卽是通朝之所知臣若怵畏扶榮未免顚仆則臣固不足恤而其於失儀於莫重之地何哉玆不得不略入文字仰控崇嚴伏乞亟下變通之命俾便公私仍治瀆擾之罪以肅綱紀千萬幸甚臣無任云云答曰省疏具悉疏辭許令該曹付標
정조 20년
內閣提學沈煥之疏曰伏以端揆膺命之初首所建白者乃明義錄之大義耳其言有曰明義一部之書所以闡聖神傳心之丕謨包春秋討亂之大法而溯論其源則是書之義理與某年之義理前後一貫也又曰聖諭中假麟經之筆編明義之書者卽大聖人仁精義熟之玉衡金秤而永有辭於天下萬世矣今日廷臣所以事殿下者捨此義則無以爲殿下之臣又曰乙未之逆權輿於某年爲逆於某年者其勢得不爲逆於乙未乎遂以韓鍮之草野孤忠辦死一疏爲討逆之根本不可無雪冤闡義之方繼論於筵上特蒙聖明之允許猗歟休哉君臣之契甚盛忠逆之辨大明伊日登筵之臣孰不欽誦感歎竊相語曰大臣之初筵樹立誠爲當今第一事業耳聖敎若曰此一條別爲批答以下諸臣退待具書之頒出庶見一世之明於趨捨大義之不復疑亂矣不意一承宣乃於大臣所陳八條之中截出其一條大關義理者別紙書進及夫批下又匿而不頒以至大臣之囚院吏公議之出於卿士猶欲立幟抵當飾辭周遮隱然有藉重底意此何故也嗚呼世道旣頹士氣方衰不復知丌上有明義一編者久也臣爲是懼乃以警世之志拔其人於銀臺之望申耆是已寧有私惡而然哉今者聞耆有自辨之章臣雖未見其全篇而只觀大槪之出於朝紙則以銓罰歸之奇怪有若自是而反斥臣之非者然何其氣豪意健之如是也夫銀臺者國之喉舌出納惟允乃其職耳況夫大臣所陳一條實爲明義之大關鍵而乃敢從中割斷掩置不頒惟允之義果安在哉歷數十年熏焰之傳染已痼俗弊之膠固難醫方値聖明一初淸明之會而義理非不闡明矣猶有却立觀望之憂聲討非不峻嚴矣亦無勇往敵愾之勢則如臣庸闇淺陋者乃敢當激揚進退之任欲有粗酬於我聖上委畀之恩則茫然若一葦之航大海風濤浩無其津而維楫不知所在矣妄以區區銓筆稍自效與奪之義者甚愚且戇矣雖然銓罰自古有之亦未聞銓官之見凌於被罰者若臣今日之事也其貽羞銓地有傷朝體爲如何哉今夜親臨受誓戒時臣當讀誓文而況開政有命天牌儼臨以若情踪實無抗顔就班之望至犯違傲不勝戰慄伏乞聖慈諒臣難冒之義遞臣所叨之任以尊公體以靖私分仍勘臣瀆擾之罪以警具僚焉臣無任云云答曰省疏具悉卿其勿辭行公
정조 20년
丙辰二月二十五日辰時上親臨春塘臺重試文武科別試文武科唱榜入侍時行都承旨趙尙鎭行左承旨李益運右承旨李勉兢左副承旨李肇源右副承旨朴宗來記事官柳遠鳴假注書李毅采記注官金良倜記事官吳泰曾一提學沈煥之直提學李晩秀檢校直閣金勉柱原任待敎徐有榘以次侍立訖上具翼善冠衮龍袍出交泰門永淸門由明政門降輿升座上曰文武科依殿庭例分東西序立而重試在前別試在後吏房承旨朴宗來兵房承旨李勉兢跪啓請放榜引儀唱拜跪仍爲頒花頒牌賜蓋賜酒上曰擧人等遊街時依年前飭敎連爲戴花乎勉兢奏曰近年以來無敢不載花矣上命書榻敎曰兵曹判書具㢞記過又命書榻敎曰右副承旨進去前承旨宋銓卽爲入來命書傳敎曰偕來進去承旨許遞上曰文科重試別試全榜及武科甲科以上入侍可也文武擧人以次入侍奏姓名上命書傳敎曰昨歲今年無事不感舊記故而唱名於乃祖唱名舊甲重回之時而昔榜乃祖居魁今其孫昨今年連魁豈無示意之擧今榜文科重試第一名擧人通政申鳳朝特拜同副承旨使之戴花登筵上命書榻敎曰內閣提學疏批已下更爲牌招別試丙科一人李弘謙奏姓名上曰爾是蓬山君孫乎蓬萊君孫乎弘謙曰蓬山君孫矣上曰爾之登科幸矣爾謝恩後與爾父偕之華城謁聖可也至武科回榜人金德謙上曰爾年今爲幾何德謙曰八十七矣上曰尙健矣令其營門賜樂導至所住處可也肇源曰新除授同副承旨申鳳朝旣有戴花登筵之命卽爲牌招察任何如上曰依爲之出擧條肇源奏曰冷節不遠江華留守金履翼當爲長寧殿獻官而以下敎留待故不得下去何以爲之乎上曰下送可也勉兢奏曰今番別試時嶺南武士十餘人上來只以柳葉箭單技不能應擧而尙此逗遛云分付將臣慰諭以送何如上曰可也戶曹判書李時秀曰諸道稅納姑未上來各倉米儲幾皆垂罄今朔支放不足條爲六千餘石不得不仰請區劃而來朔事不可預料有難續續煩稟惠廳所在本營留儲米限一萬石特命許貸則不必盡數取用計其容入實數待稅穀上來準數還報似好故敢此仰達矣上曰依爲之出擧條引儀唱禮畢上曰召試時只入入直侍衛今此侍衛入直外竝退去可也仍命退諸臣以次退出
정조 20년
丙辰二月二十五日午時上親臨春塘臺翰林召試入侍時行都承旨趙尙鎭行左承旨李益運右承旨李勉兢左副承旨李肇源右副承旨朴宗來同副承旨申鳳朝記事官柳遠鳴假注書李毅采記注官金良倜記事官吳泰曾檢校直閣金勉柱試官監事尹蓍東一提學沈煥之知春秋權直提學李晩秀同春秋金魯永對讀官李福潤金熙采直閣李始源以次侍立訖上曰應試人具得魯以試官相避不爲入來云弘文提學具庠使之出去具得魯卽刻待令可也上曰試官升殿蓍東煥之等進前蓍東等曰早臨帳殿聖體若何上曰一樣矣蓍東等曰王大妃殿氣候若何上曰一樣矣蓍東等曰惠慶宮氣候若何上曰一樣矣上命權書御題七言二十韻排律昔樹發今花命懸題上曰諸試官知解題乎蓍東等曰皆不知矣上曰此是唐太宗過舊宮詩也蓍東曰應試者若不知解則似難做得矣上曰金履永自是名於文翰者必有可觀矣上曰時限旣緩試官等考券前退住石渠門內可也仍命退諸臣以次退出
정조 20년
丙辰二月二十五日午時上御春塘臺翰林召試科次入侍時右承旨李勉兢左副承旨李肇源記事官柳遠鳴記事官洪樂游記事官吳泰曾二提學沈煥之直提學李晩秀直閣李始源試官監春秋尹蓍東知春秋權同春秋金魯永對讀官李福潤金熙采以次進伏訖上命蓍東考券書等坼榜金履永被選肇源曰翰林召試被選人金履永令該曹口傳付職仍卽牌招入直何如上曰依爲之出擧條仍命書榻敎曰翰林召試被選金履永令該曹口傳付職牌招入直又命書榻敎曰別兼春秋洪樂游李重蓮減下蓍東曰向日領相陳疏請暇特蒙許施而廟務擧行旣有領左相臣不敢替行而至於廟薦一節尤難替當矣上曰廟薦擧行時往復于僚相似好而苟欲力辭則從後或疏或箚何所不可而予意則從便爲之誠好矣上曰卿則留待仍參誓戒可也蓍東曰今此皇壇祭享單子書年號者大是不察吏曹當該堂上推考何如上曰依爲之出擧條樂游曰臣待罪永春縣監適登前席今因言端敢此仰達矣本縣義僧爲二名而番錢及其他僧役實爲峽氓難支之弊一自僧散寺毁之後有官備錢名色以一百四十兩俵給民間以爲殖利防納之地矣挽近以來逃故相續指徵無處本錢已屬烏有而收斂尙此依舊言念民情實爲矜惻義僧一名則已蒙朝家軫念之恩雖有耗太給代之例而一名則今無收捧之道不得已移責於平民平民之替納僧役亦屬悶念軍餉不輕雖不敢遽擬於蠲除事係民瘼合有變通之道且以其他僧役言之監兵營後營所納壯白紙等各樣紙地合爲五十餘束而今於無寺刹無僧徒之地猶復按例責納甚至有殖利錢一年再徵之擧當此招集慰接之時此等白徵之弊不可不念三營所納紙地永爲革罷似或爲一分息肩之地矣上曰令廟堂從長稟處以爲蘇弊之地可也出擧條上曰前假注書具得魯仍察廳任使之來待賤臣承命出傳還入進伏仍命退諸臣以次退出
정조 20년
行都承旨趙尙鎭坐行左承旨李益運坐右承旨李勉兢坐直左副承旨李肇源坐右副承旨朴宗來坐直同副承旨申鳳朝緣故出注書柳遠鳴差祭一員未差假注書徐俊輔仕具得魯仕直事變假注書任俊常仕
정조 20년
李勉兢啓曰明日經筵取稟傳曰停
정조 20년
李益運啓曰御營廳將官來言今日本廳軍兵日次私習云矣敢啓傳曰知道
정조 20년
李益運啓曰御營大將李漢豐以漢城府左尹厲祭獻官今方受香出去所佩命召來請還納何以爲之而將兵之任不可一刻無摠察之人何以爲之敢稟傳曰都提調摠察從事官發牌聽傳敎
정조 20년
傳于李勉兢曰吏禮房承旨入侍
정조 20년
李勉兢啓曰宜安大君墓遣承旨致祭事命下矣何承旨進去乎敢稟傳曰右副承旨進去
정조 20년
傳于申鳳朝曰同副承旨入侍
정조 20년
吏曹口傳政事典牲主簿康國愼造紙別提南省老相換
정조 20년
兵曹口傳政事護軍李祖承副護軍尹行恁徐美修李鼎德鄭尙愚蔡弘遠竝單付以李應泰爲林土別將
정조 20년
以平安監司金載瓚狀啓德川郡回榜老人丁采龍老病不得起送花牌成給一款令該曹考例稟處事傳于李肇源曰加一資及賜牌一款依定式爲之與敎旨卽爲成送
정조 20년
趙尙鎭以議政府右議政意啓曰昨日親臨春塘臺文武科放榜陳賀及今日親臨春塘臺受誓戒時西班文官正三品以上人員多不進參班行未免稀疎事體所在誠極駭然過寒食祭享後令政院捧現告衆所共知老病實故外一竝施以罷職之典何如傳曰允
정조 20년
朴宗來以兵曹言啓曰今丙辰重試對擧別試武科殿試時直赴殿試人別武士鄭光周等一百五十五人內一百四人已爲應試參榜而鄕武士皮仁玉劉浩一帖文未下一百二人之所授帖文依定式爻周別武士鄭光周勸武軍官許乘閑良田弘闢馬兵崔運大壯勇衛金潤龜馬兵金潤澤鄕騎士柳仁亨牢子韓壽命扈衛軍官金錫斗親騎衛文尙龜別武士金聲濂武學趙範極等十二人遭故不赴依例陳試選武軍官朴聖彬親騎衛張雲鵬金重鼐裵成大趙廷進尹宗喜梁晟來壯勇營鄕武士金時範史元雄金東喆朴相偉金福乭李豐武學嚴漢極追捕武士任守逸守堞軍官朴德尙馬兵禹興燁別武士崔春世姜碩任親騎衛金聲甲趙重浩金仁發申明得金宗瑞壯勇營敎鍊官吳再榮鄕武士朴枝亨龍旗奉持姜弼聖壯勇營武士秋寬興秋興極張萬大韓鎭烈都訓導卞興良軍官鄭弘臣旗牌官孔學周監官鄭景文軍官申孟淙金尙鍊吹手朴思燁等三十八人俱是初次無分依法典退付後殿試關北馬兵尹起連該帥臣狀聞中以起送懸錄而過殿試後上來矣此與無緣不呈有異且是三式年內依定式陳試直赴會試人馬兵蔡濟奉等五十八人內三十五人已爲應試所受帖文亦爲爻周閑良張大維兼司僕楊奉輝攔後士李涉金履默金進淵壯勇營鄕武士扈道一額外壯勇衛李運植趙雲星善騎隊李孝達禁軍高宅信扈衛軍官金德俊義旅軍官李仁默等十二人遭故不赴依例陳試江原道選武軍官沈鼎矩及期上來而遭朞服呈訴下去依法典陳試武學秦海彬身故勿論馬兵蔡蔡齊奉林夏允金奉曄鄕武士劉順得馬兵李重三武學金宗海馬兵姜德杓等七人俱以身病不爲應試大典通編諸科條有曰父子相避在喪及朞服未葬者外竝勿許陳試身病不赴蔡齊奉等七人竝依定式勿施所授帖文一體收聚爻周親騎衛朴文亨以中嶺別將時在任所依承傳仍置忠淸道選武軍官金守億該道狀聞中以起送懸錄而不爲赴試其委折査問該道後稟處何如傳曰允
정조 20년
李益運以禁衛營言啓曰內南山西邊始自蠶頭以東第三麓至直洞第十麓合八麓山腰以下童濯處盡植稚松自十一麓至十三麓及蠶頭以西第一二麓竝播種橡實之意敢啓傳曰知道外南山待秋亦爲播植後草記可也
정조 20년
丙辰二月二十六日子時上御春塘臺親臨受誓戒入侍時行都承旨趙尙鎭行左承旨李益運右承旨李勉兢左副承旨李肇源右副承旨朴宗來同副承旨申鳳朝記事官柳遠鳴假注書具得魯記事官吳泰曾金履永一提學沈煥之二直提學李晩秀檢校待敎李始源檢校直閣金勉柱以次侍立訖上具遠遊冠絳紗袍詣板位引儀唱行禮享官諸執事及文武百官行四拜禮訖吏曹判書陞階讀誓文訖引儀唱行禮享官諸執事及文武百官行四拜禮訖通禮跪啓禮畢上曰堂上執禮以下竝令進前可也執禮以下以次侍立奏姓名上曰堂上執禮預差何不參班乎問於該曹可也監察旣不能檢飭又班在諸執事之下萬萬駭然矣仍命書榻敎曰受誓戒時無端不參之壇上執禮預差令該府拿囚嚴問偃便在家之罪命書榻敎曰祭監監察一竝事過後拿處仍還內諸臣以次退出
정조 20년
丙辰二月二十六日辰時上御重熙堂吏禮房承旨入侍時左副承旨李肇源右副承旨朴宗來假注書徐俊輔記事官吳泰曾金履永以次進伏訖上曰下番昨日已爲署經乎肇源曰已爲署經矣上曰同副入來乎肇源曰方在政院而戴花廳坐榮耀極矣命書傳敎曰承旨房仍右承旨爲禮房左副爲推考房仍命退諸臣以次退出
정조 20년
丙辰二月二十六日辰時上御重熙堂同副承旨入侍時同副承旨申鳳朝假注書徐俊輔記事官吳泰曾金履永以次進伏訖上曰昨日果以戴花貌樣見老人而老人亦果大樂乎鳳朝曰榮耀備至老父果栢悅矣上曰老人筋力如何鳳朝曰筋力不知癃衰戶庭之內亦能出入而不扶杖矣上曰二次壯元於科榜亦云壯矣上曰東陽尉致祭昨年爲之乎鳳朝曰昨年已蒙致祭之恩矣上曰未經玉署先陞裶袍差屬可欠矣昨日未及思之坼榜時右相以此爲言矣鳳朝曰臣蒙恩如天何敢以官職有所往來於心中乎上曰承旨則卽爲出去遊街可也仍命退諸臣以次退出
정조 20년
行都承旨趙尙鎭坐行左承旨李益運坐直右承旨李勉兢坐直左副承旨李肇源緣故出右副承旨朴宗來奉命進去同副承旨申鳳朝謁聖進去注書柳遠鳴差祭一員未差假注書徐俊輔仕具得魯仕直事變假注書任俊常仕
정조 20년
李勉兢啓曰來初一日輪對日次而大報壇親祭齋戒相値頉稟之意敢啓傳曰知道
정조 20년
傳于李勉兢曰禮房承旨馳詣宗廟永禧殿景慕宮奉審摘奸以來
정조 20년
李肇源啓曰御營大將李漢豐將事後入來卽爲牌招傳授命召何如傳曰允
정조 20년
傳于李勉兢曰禮房承旨入侍
정조 20년
李勉兢啓曰宗廟署官員來言明日寒食祭享時別廟司當爲備員而令李田秀身病猝重無以備員云合有變通之道何以爲之敢稟傳曰他司口傳相換事分付該曹
정조 20년
吏曹口傳政事宗廟令李田秀尙衣主簿李鍾徽相換
정조 20년
傳于李肇源曰此非難事定式已久且況筵中有提飭之敎則召試試券謄入大違格式再昨日入侍承旨及二直提學從重推考
정조 20년
趙尙鎭以吏曹言啓曰繕工監副奉事魏伯圭催促起送之意發關嚴飭矣卽接全羅監司徐鼎修移文則魏伯圭病狀漸差今二月十六日登程上去云矣敢啓傳曰知道
정조 20년
李勉兢以御營廳言啓曰本廳拘留先來軍官洪垿依下敎放送義州之意敢啓傳曰知道
정조 20년
李勉兢以一所巡廳言啓曰去夜二更三點量犯夜人幼學睦祖發執捉依例移送秋曹之意敢啓傳曰知道
정조 20년
丙辰二月二十七日辰時上御重熙堂禮房承旨入侍時右承旨李勉兢假注書具得魯記事官吳泰曾金履永以次進伏訖上曰雨勢如此陵園香祝待稍霽祗傳可也仍命退承史以次退出
정조 20년
行都承旨趙尙鎭病行左承旨李晩秀坐直右承旨李勉兢坐左副承旨李肇源坐右副承旨朴宗來坐同副承旨申鳳朝坐直注書柳遠鳴仕直一員未差假注書安益謙仕事變假注書任俊常仕
정조 20년
注書柳遠鳴病代以李弘謙爲假注書
정조 20년
具得魯有頉代以趙晃鎭爲假注書
정조 20년
李晩秀啓曰同副承旨申鳳朝今日入侍巡將望單子判付書以三行落點二字連書於年月日之下雖緣生疎事甚未安臣等忝居右僚新進下位不能指導有此做錯惶恐待罪之意敢啓傳曰右位者啓語亦不別白所請依施
정조 20년
李晩秀啓曰臣等惶恐待罪啓辭所請依施事命下矣何傳旨捧入乎敢稟傳曰待知申仕進捧罰禮
정조 20년
李弘謙在外代以宋磾爲假注書
정조 20년
宋磾有頉代以安益謙爲假注書
정조 20년
李晩秀以吏曹言啓曰今此宗廟朔祭獻官前承旨蔡弘履預差前承旨林濟遠時無職名令該曹口傳付軍職何如傳曰允
정조 20년
兵曹口傳政事護軍蔡弘履林濟遠竝單付
정조 20년
李勉兢以兵曹言啓曰今番別試武科出身等依定式各樣應頉及中庶外兩班子枝赴防當赴者依法典分防磨鍊啓下發送之意敢啓傳曰知道
정조 20년
朴宗來以義禁府言啓曰全羅監司徐鼎修狀啓內珍島郡還上與大同儲置虛留丙午以後當該郡守曺翰振尹𡊠尹弘儉具絳崔尙耆李春輔等罪狀令攸司稟處事啓下矣尹𡊠具絳李春輔今方待命拿囚而曺翰振下去京畿華城地崔尙耆前以他罪定配於全羅道興陽縣呂島鎭依例發遣府書吏羅將竝拿來尹弘儉已爲身故云勿論何如傳曰允崔尙蓍雖拿來當還發配所勿爲拿來李春輔容有可恕分揀放送可也
정조 20년
丙辰二月二十八日辰時上御重熙堂同副承旨入侍時同副承旨申鳳朝假注書具得魯記事官吳泰曾金履永以次進伏訖命書公事判付上曰他承旨入侍賤臣承命出傳左副承旨李肇源偕入進伏上曰同副新入銀臺判付承書自多生疎故他承旨使之入侍矣仍命分書判付訖命退承史以次退出
정조 20년
丙辰二月二十八日辰時上御重熙堂左副承旨入侍時左副承旨李肇源假注書趙晃鎭記事官吳泰曾金履永直提學李晩秀直閣李始源以次進伏訖上曰直閣所製木屐銘可謂典雅得體直提學當斂袵矣諸僚及知舊皆和而唱之乎詞章傳誦雖末也猶是古也近來風頹俗薄此風亦難復見卿等須互相勉勵期於風流篤厚挽回古俗可也予之小序中不染汚俗四字屬意甚深矣新榜注書宋磾亦已入來召入可也賤臣承命出傳偕入進伏上曰新榜中未經注書者只有安益謙一人亦卽擬入可也仍命退諸臣以次退出
정조 20년
行都承旨趙尙鎭坐行左承旨李益運坐右承旨李勉兢坐直左副承旨李肇源病右副承旨朴宗來坐直同副承旨申鳳朝坐注書柳遠鳴仕一員未差假注書任厚常仕直事變假注書任俊常仕
정조 20년
李肇源啓曰大司憲徐有臣持平李萬運未肅拜執義李城輔持平金宗發在外掌令吳鵬南韓興裕呈辭監察茶時之意敢啓傳曰知道
정조 20년
李益運啓曰明日再明日三明日大報壇親祭齋戒初三日動駕相値視事頉稟之意敢啓傳曰知道
정조 20년
李勉兢啓曰大報壇親祭祭文當爲製進弘文提學具庠待開門牌招何如傳曰允
정조 20년
李勉兢啓曰大報壇親祭時樂章佾舞依下敎提調進去肄習而一提調具庠以弘文提學有待明朝牌招親祭祭文製進之命二提調趙鎭寬謂有情勢不爲進去特敎之下無以擧行云合有變通之道何以爲之敢稟傳曰竝許遞令該曹口傳差出
정조 20년
吏曹口傳政事李得臣李祖承爲掌樂提調
정조 20년
李肇源啓曰假注書趙晃鎭時無職名令該曹依例付軍職冠帶常仕何如傳曰允
정조 20년
李肇源啓曰假注書宋磾時無職名令該曹依例付軍職冠帶常仕何如傳曰允
정조 20년
趙尙鎭啓曰假注書安益謙時無職名令該曹依例付軍職冠帶常仕何如傳曰允
정조 20년
安益謙有頉代任厚常爲假注書
정조 20년
傳于李益運曰爲日已久兵曹判書記過分揀
정조 20년
吏曹口傳政事朴命球爲奉常僉正
정조 20년
李益運以兵曹言啓曰新增參上窠中二窠以宣部守前銜人別取才甄復事定奪而規矩未及稟定矣每都政三廳參下窠別取才時宣薦則鐵箭柳片騎講五技取三技部守兩薦則柳葉箭二三巡或二巡片箭一巡試取矣今此別取才係是新創宜有一定之規柳葉箭二巡片箭騎芻各一巡試取何如傳曰柳葉箭三巡騎芻一巡試取仍爲定式可也
정조 20년
李益運以司僕寺一二提調意啓曰今日德應房奉審臣等方進詣將爲擧行而兼內乘具絳以前任珍島郡守事方在拿囚中今姑改差其代令該曹口傳差出以爲備員進參之地何如傳曰允
정조 20년
兵曹口傳政事李惟秀爲內乘
정조 20년
李益運以摠戎廳言啓曰本廳移屬守禦廳敎鍊官朴昌華軍兵三名依備邊司啓下節目隨其有闕盡爲陞實之意敢啓傳曰知道
정조 20년
丙辰二月二十九日卯時上御重熙堂左承旨禮房承旨入侍時行左承旨李益運右承旨李勉兢記事官柳遠鳴記注官金良倜記事官吳泰曾以次進伏訖上敎勉兢曰皇壇肄儀時其遲速比於大祭則何如勉兢曰速矣上曰設行於何門乎勉兢曰於拱北門內爲之矣上曰樂則九成乎勉兢曰肄儀時不必備設故不以九成矣上曰行禮時幾次升降勉兢曰四次矣上敎益運曰錦伯巡歷何時了當云耶益運曰右巡已於去月二十一日還來左巡則來初卽發云矣上曰皇壇儀注姑未修入乎勉兢曰謹當書入矣命書榻敎曰崇陵典祀官內下胡椒三升溫陵長陵明陵懿陵弘陵懿昭墓典祀官各胡椒二升賜給順陵泰陵昭顯墓典祀官推考順康園愍懷墓典祀官拿處熟手等賞罰依判下施行命退承史以次退出
정조 20년
行都承旨趙尙鎭齋宿行左承旨李益運齋宿右承旨李勉兢齋宿左副承旨李肇源齋直右副承旨朴宗來齋直同副承旨申鳳朝齋宿注書柳遠鳴齋宿一員未差假注書任厚常齋直事變假注書任俊常仕
정조 20년
藥房提調臣李致中副提調臣趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
李益運啓曰備邊司郞廳來言今日賓廳日次而大報壇親祭齋戒相値不得來會云矣敢啓傳曰知道
정조 20년
傳于李勉兢曰禮房承旨馳詣宗廟景慕宮奉審摘奸以來
정조 20년
傳于朴宗來曰掌樂院樂舞肄習坐起時提調李得臣病不進云情勢似然許遞前望單子入之待下批卽爲進去
정조 20년
掌樂提調前望單子入之李致中落點
정조 20년
傳于李益運曰明日再明日輦路稍遠摠管藥房提調中耆堂竝許遞令該曹口傳差出待下批牌招
정조 20년
兵曹口傳政事安昌君燝林濟遠爲都摠管副摠管單林濟遠
정조 20년
吏曹口傳政事沈頤之爲內醫院提調
정조 20년
傳于李勉兢曰園幸定例謄錄編校之役前檢書官朴齊家連爲擧行而今聞五衛將已瓜遞云令該曹軍職付祿
정조 20년
李益運以都摠府言啓曰今日入直內三廳武兼禁軍及軍兵等當爲中日習射而大報壇親祭齋戒相値不得爲之之意敢啓傳曰知道
정조 20년
李益運以兵曹言啓曰宣部守三薦參上武臣前銜作散人別取才時入格矢數別單書入之意敢啓傳曰畫多者但當從次第擬望而已別取才豈有別單乎別單還給卿則推考捧納承旨亦爲推考可也
정조 20년
李益運以兵曹言啓曰今二月各廳堂下武臣朔試射當爲設行而臣曹連因有故不得爲之之意敢啓傳曰知道
정조 20년
李勉兢以奉常寺都提調提調意啓曰祭享所用春等中脯三百三十九貼九條今二月二十九日畢造而所入牛隻爲三十四首矣進上看品中脯二貼依定式封進之意敢啓傳曰知道
정조 20년
趙尙鎭以賑恤廳言啓曰中部下米廛契任掌金光必今月二十九日本洞路傍得三歲遺棄男兒同里居良女姜召史欲爲收養西部茵匠里契任掌南泰云今月二十九日本洞路傍得二歲遺棄男兒同里居私婢海丹欲爲收養貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道
정조 20년
李益運以壯勇營言啓曰本營左司屬水原前哨軍兵等今已準二朔立番來三月初一日放送之意敢啓傳曰知道
정조 20년
李益運以訓鍊都監言啓曰來三月初一日景慕宮展拜時因兵曹節目金虎門軍三十名把摠李仁默哨官申大益率領挾輦侍衛集春營軍五十名哨官沈錫領赴都領陣東營軍三十名哨官李徽祚率領宮大門外把守還宮後各還直所而竝待標信擧行之意敢啓傳曰知道
정조 20년
李益運以御營廳言啓曰來三月初一日景慕宮展拜時依兵曹節目弘化門入直軍五十名待標信除出出番哨官印時彦領赴于摠戎廳都領陣解嚴後還爲入直之意敢啓傳曰知道
정조 20년
丙辰二月三十日辰時上御誠正閣藥房入診入侍時提調李致中副提調趙尙鎭假注書任厚常記事官吳泰曾金履永檢校待敎徐有榘以次進伏訖致中曰日間聖體若何上曰一樣矣致中曰王大妃殿氣候何如上曰一樣矣致中曰惠慶宮氣候何如上曰一樣矣致中曰醫官旣待令使之入診何如上曰置之可也上曰禮房承旨入侍賤臣承命出傳勉兢偕入進伏上曰弘文提學入侍賤臣承命出與弘文提學具庠偕入上命弘文提學進前仍敎曰皇壇例用祭文句數似多限十句製進似好矣庠曰六句已爲製備矣上命庠讀所製祭文庠讀訖上曰好矣上命藥院諸臣先爲退去上命勉兢招致宗廟守僕金尙禮禮曹書吏安一得詳問皇壇親享儀節仍下敎曰百官當爲先入乎皇朝人子孫及忠良子孫當爲先入乎書曰虞賓在位群后德讓皇朝人子孫班次當在百官之上矣命勉兢書傳敎曰親押當於齋所大次再明日爲之該房知悉又命書傳敎曰明日當由逌瞻門展拜出宮內門路則眞殿五字缺安門該房知悉仍命退諸臣以次退出
정조 20년
行都承旨趙尙鎭齋宿行左承旨李晩秀齋宿行右承旨李益運齋直左副承旨李勉兢齋直右副承旨李肇源齋宿同副承旨朴宗來齋宿注書柳遠鳴齋宿一員未差假注書任厚常齋直事變假注書任俊常仕
정조 20년
李勉兢啓曰來初五日朝參日次而元陵忌辰祭正日相値頉稟之意敢啓傳曰知道
정조 20년
李益運啓曰訓鍊都監把摠禁衛營御營廳從事官摠戎廳把摠龍虎營敎鍊官來言御覽軍案修正次請出矣敢啓傳曰知道
정조 20년
李益運啓曰定例堂上李時秀李晩秀尹行恁廣州留守徐有隣水原留守趙心泰持節目依下敎來待矣傳曰入侍
정조 20년
傳于朴宗來曰吏曹堂上聯名上疏入之
정조 20년
傳于朴宗來曰吏曹判書參判入侍
정조 20년
傳于李益運曰兵曹判書入侍
정조 20년
傳于朴宗來曰政官更爲推考斯速擬入
정조 20년
傳于朴宗來曰吏判之日以隄防如是煩稟是豈今日爲所重承傳之意哉吏曹判書沈煥之推考斯速擬入
정조 20년
傳于李肇源曰在外臺諫許遞今日政差出待下批一體牌招